บิ๊กตู่ คึก โชว์เพลงแข้ง มวยไชยา
ปรับลีลาพูด เน้นข้อสำคัญ รับผิดตั้งนัฑ,มีชัย พร้อมเปิดให้สื่อเข้าฟังยกร่าง รธน.ในหมวดการเมือง ที่มา ส.ส.-ส.ว. สมบัติ ซัด ทุจริตเลือกตั้งตัวก่อวิกฤติ กรธ.เล็งผุดมาตราตีกรอบเสรีภาพ ทำเนียบฯคึกคัก บิ๊กตู่ ปรากฏโฉม อารมณ์ดีโชว์เพลงแข้ง มวยไชยา ปรับลีลาใหม่ขอจ้อแค่เรื่องสำคัญ ที่งดพูดไม่ได้โกรธใคร เผยอดีตนายกฯห่วงถูกบิดเบือน ยกข้อเสนอ ธานินทร์ หารือในวง ครม. ยึดโรดแม็ปเดิมไม่เร่งรัดแม่น้ำ 5 สาย ยอมรับผิดทบทวนคำสั่งตั้ง นัฑ ผาสุข ประวิตร สั่งลุยสงครามไซเบอร์ ปัดไม่ได้ส่งชื่อ วัชรพล นั่ง ป.ป.ช. ไพบูลย์ แจงแค่จัดระเบียบยังไม่ยุบทิ้ง สสส. สธ.เร่งสอบให้จบใน 3 เดือน วิลาศ-วัชระ รุดแจง มาร์ค ปมฉาว กทม. ไล่บี้ต่อ งัดเอกสารแฉล็อกสเปกจัดซื้อ เฉลิม ยัน ปู เอาจริงปรามโกงข้าว ถึงคิว นิวัฒน์ธำรง แจงรายต่อไป ยิ่งลักษณ์ เดินสายเติมกำลังใจ ศาลฎีกายกฟ้อง ตร.ยิงอาร์พีจีใส่กลาโหม ยกฟ้อง นพวรรณ หมิ่น 112,หลังจากเก็บตัวเงียบไม่ให้สัมภาษณ์สื่อมวลชนมาตลอด 1 สัปดาห์ที่ผ่านมา ล่าสุด พล.อ.ประยุทธ์ จันทร์โอชา นายกรัฐมนตรีและหัวหน้าคณะรักษาความสงบแห่งชาติ (คสช.) เป็นประธานการประชุมคณะรัฐมนตรี โดยให้สัมภาษณ์สื่อมวลชนยาวเหยียด ยืนยันว่าไม่ได้โกรธเคืองใคร,กรธ.เปิดให้สื่อฟังหมวดการเมือง,เมื่อเวลา 13.30 น. วันที่ 20 ต.ค.ที่รัฐสภา มีการประชุมคณะกรรมการร่างรัฐธรรมนูญ (กรธ.) มีนายมีชัย ฤชุพันธุ์ ประธาน กรธ. เป็นประธานการประชุม โดยนายมีชัยให้สัมภาษณ์ก่อนประชุมว่า สัปดาห์หน้า กรธ.จะพิจารณาประเด็นด้านนิติบัญญัติ ตามข้อมูลที่คณะอนุกรรมการศึกษาโครงสร้างฝ่ายนิติบัญญัติ ที่มีนายประพันธ์ นัยโกวิท กรธ. เป็นประธานฯนำเสนอ ซึ่งจะเปิดให้สื่อเข้าฟังการพิจารณาได้ การพูดคุยดังกล่าวเบื้องต้นจะพยายามคิดหาแนวทางการดำเนินงานที่ง่าย ส่วนจะใช้ระบบรัฐสภารูปแบบใดต้องให้ที่ประชุม กรธ.พิจารณา เราจะพยายามคิดรูปแบบที่ดี และเหมาะสมกับคนไทยมากที่สุดแต่หากคิดไม่ออกอาจลอกรูปแบบอื่นที่ทำได้ง่ายขึ้น โดยไม่ต้องถึงขั้นใช้วิธีที่ต้องคำนวณแบบคณิตศาสตร์ ที่ต้องอาศัยผู้จบปริญญาโทหรือปริญญาเอก,อนุฯปรองดองไล่รวบรวมข้อมูล,ผู้สื่อข่าวรายงานว่า สำหรับความคืบหน้าการทำงานของอนุกรรมการศึกษาประเด็นปัญหาการสร้างความปรองดอง กรธ. เบื้องต้นนายภุมรัตน ทักษาดิพงศ์ กรธ. ในฐานะประธานอนุกรรมการฯ มอบหมายให้อนุกรรมการฯแต่ละคนไปศึกษาข้อมูล และรายละเอียดเกี่ยวกับแนวทางการสร้างความ ปรองดองจากหน่วยงานที่เคยรวบรวมไว้ อาทิ ร่างรัฐธรรมนูญฉบับนายบวรศักดิ์ อุวรรณโณ รวมทั้งรายงานและข้อเสนอแนะในการสร้างความปรองดองของสภาปฏิรูปแห่งชาติ (สปช.) ที่มีนายเอนก เหล่าธรรมทัศน์ เป็นประธาน เป็นต้น เพื่อนำข้อมูลเหล่านั้นมาประมวลและต่อยอด ก่อนนำเสนอให้ที่ประชุม กรธ.พิจารณาประกอบการยกร่างรัฐธรรมนูญ,สมบัติ โยนทุจริตเลือกตั้งตัวการ,นายสมบัติ ธำรงธัญวงศ์ อดีตประธานคณะกรรมาธิการปฏิรูปการเมือง สปช. ให้สัมภาษณ์ภายหลังเข้าแลกเปลี่ยนความเห็นกับคณะอนุกรรมการศึกษาโครงสร้างด้านบริหาร กรธ. ว่า ปัญหาสำคัญที่ระบบรัฐสภาส่วนใหญ่มาจากการทุจริตการเลือกตั้ง เพราะเมื่อรัฐธรรมนูญกำหนดให้นายกรัฐมนตรีมาจากการเลือกโดย ส.ส. จึงพบว่าให้ประโยชน์ต่างตอบแทนกัน คือ นายกฯจะจัดสรรงบประมาณให้ ส.ส. ทำโครงการในพื้นที่ และ ส.ส.ที่ได้เงินไป จะเก็บค่าต๋ง 20-30 เปอร์เซ็นต์ ทำให้ลดประสิทธิภาพการแก้ปัญหาของประชาชนในพื้นที่ ระบบรัฐสภาที่ผ่านมาเป็นระบบควบอำนาจ คือให้นายกฯต้องเป็น ส.ส. และต้องรับ ผิดชอบต่อรัฐสภา ดังนั้นการประชุมสภาฯนายกฯต้องเข้ามาร่วมประชุม แม้ฝ่ายบริหารจะให้ความสำคัญกับที่ประชุมสภาฯ แต่ผลที่ออกมาก็ยังไม่ดี ส่วนระบบรัฐสภาแบบแบ่งแยกอำนาจ ที่แยกฝ่ายบริหารออกจากนิติบัญญัติ จำเป็นต้องเพิ่มกลไกการตรวจสอบฝ่ายบริหารที่มีประสิทธิภาพ เช่น การใช้กรรมการอิสระเพื่อตรวจสอบและควบคุมความประพฤติของฝ่ายการเมือง ซึ่งข้อเสนอเพื่อแก้ไขปรับปรุงนั้น ตนให้ความสำคัญกับการลดอิทธิพลของการทุจริตเลือกตั้ง,ผุดมาตราข้อจำกัดการใช้เสรีภาพ,ต่อมานายอมร วานิชวิวัฒน์ โฆษก กรธ.แถลงว่า ที่ประชุม กรธ.พิจารณาในหมวดว่าด้วยสิทธิและ เสรีภาพปวงชนชาวไทย มาตรา 25 -32 ต่อ โดยวางหลักการจำกัดการใช้สิทธิและเสรีภาพที่อาจกระทำได้ โดยมีบทบัญญัติคุ้มครองประโยชน์สาธารณะ หรือเมื่อมีการกระทำที่อาจก่อให้เกิดความเสียหายต่อเศรษฐกิจ เพื่อให้เกิดความชัดเจนว่า ประเด็นใดบ้างเป็นข้อห้ามที่ประชาชนไม่สามารถใช้สิทธิและเสรีภาพได้ สาเหตุที่ยกประเด็นเศรษฐกิจขึ้นมา เพราะที่ผ่านมาผลกระทบทางเศรษฐกิจสามารถวัดผลได้ และเพื่อให้เกิดความชัดเจนเท่านั้น นอกจากนี้ ที่ประชุมยังพิจารณาเนื้อหาในหมวด 4 ว่าด้วยหน้าที่และความรับผิดชอบของปวงชนชาวไทย สาระสำคัญ เพื่อวางหลักการเรื่องหน้าที่ความรับผิดชอบของบุคคลตามความถูกต้องชอบธรรม อาทิ การต่อต้านการทุจริต การประพฤติมิชอบในทุกรูปแบบ,ทินพันธุ์ ขอพูดให้น้อยทำให้มาก,เมื่อเวลา 09.30 น. ที่รัฐสภา มีการประชุมสภาขับเคลื่อนการปฏิรูปประเทศ (สปท.) มี ร.อ.ทินพันธุ์ นาคะตะ ประธาน สปท. เป็นประธานการประชุม เพื่อพิจารณาแบ่งกลุ่มการปฏิรูปประเทศ 11 ด้าน ประกอบด้วยกลุ่มการเมือง กลุ่มการบริหารราชการแผ่นดิน กลุ่มกฎหมายและกระบวนการยุติธรรม กลุ่มการปกครองท้องถิ่น กลุ่มการศึกษา กลุ่มเศรษฐกิจ กลุ่มพลังงาน กลุ่มสาธารณสุขและสิ่งแวดล้อม กลุ่มสื่อสารมวลชน กลุ่มสังคม และกลุ่มอื่นๆ ก่อนสั่งพักการประชุมเพื่อให้ไปประชุมกลุ่มย่อยในแต่ละกลุ่ม และกลับมารายงานเป้าหมายการปฏิรูปในช่วง 2 ปี ในช่วงบ่าย จากนั้น ร.อ.ทินพันธุ์แจ้งว่า ได้รับประสานจากนายมีชัย ฤชุพันธุ์ ประธาน กรธ. ว่า หาก สปท.เห็นว่าการปฏิรูปเรื่องใดมีความสำคัญอยากให้ใส่ในรัฐธรรมนูญ,ให้ส่งมายัง กรธ.ภายในเดือน พ.ย.,ต่อมาเวลา 18.30 น. ร.อ.ทินพันธุ์ร่วมงานเลี้ยงสังสรรค์สานสัมพันธ์สมาชิก สปท. พร้อมกล่าวว่า การมาเข้ามาเป็นสมาชิก สปท. เราเหมือนลงเรือลำเดียวกัน ต้องช่วยกันออกแรงพายเรือไปพร้อมๆกัน และไปในทิศทางเดียวกัน เพื่อให้เกิดการปฏิรูปประเทศ ไทยอย่างแท้จริง ขอให้พยายามพูดให้น้อยและทำงานให้มาก,สปท.เปิดศูนย์รับฟังความคิดเห็น,ช่วงเช้าที่รัฐสภา ร.อ.ทินพันธุ์ นาคะตะ ประธานสภาขับเคลื่อนการปฏิรูปประเทศ (สปท.) พร้อมด้วยนายอลงกรณ์ พลบุตร น.ส.วลัยรัตน์ ศรีอรุณ รองประธาน สปท.และสมาชิก สปท.ร่วมเปิดศูนย์สื่อสารการขับ เคลื่อนการปฏิรูปประเทศ เพื่อเป็นช่องทางรับฟังความคิดเห็นจากประชาชนทุกภาคส่วนในการปฏิรูปประเทศผ่าน 11 ช่องทาง อาทิ การเสนอความเห็นมาที่ศูนย์สื่อสารการขับเคลื่อนการปฏิรูปประเทศ คอลเซ็นเตอร์ หมายเลข 1743 เว็บไซต์ ,www.parliament.go.tj/thainrsa58, อีเมล์ ,thainrsa58@gmail.com, แอพลิเคชั่นไลน์ thainrsa 58 หรือ เฟซบุ๊ก ศูนย์สื่อสารการขับเคลื่อนการปฏิรูปประเทศ โดย ร.อ.ทินพันธุ์กล่าวว่า สปท.อยากทราบความ ต้องการและข้อเสนอแนะ ว่าอยากให้ดำเนินการปฏิรูปด้านใด เพราะความคิดเห็นประชาชนสำคัญมาก,ประเดิมยื่นข้อเสนอปราบโกง,จากนั้นนายวสันต์ ภัยหลีกลี้ อดีตสมาชิกสภาปฏิรูปแห่งชาติ (สปช.) และ ผอ.สถาบันต่อต้านการทุจริตคอร์รัปชัน มหาวิทยาลัยธรรมศาสตร์ ยื่นหนังสือต่อ ร.อ.ทินพันธุ์ และนายธิติพันธุ์ เชื้อบุญชัย กรรมการร่างรัฐธรรมนูญ (กรธ.) ให้เร่งปฏิรูปและปราบปรามการทุจริต พร้อมเสนอให้ตั้งศาลคดีทุจริต ห้ามคนโกงเข้าสู่ตำแหน่งทางการเมือง ให้นักการเมืองแสดงบัญชีเสียภาษีย้อนหลังควบคู่กับการแสดงบัญชีทรัพย์สิน และยกเลิกเอกสิทธิ์คุ้มครอง ส.ส.ที่ต้องคดีทุจริต ตลอดจนการเพิ่มประสิทธิภาพการทำงานของคณะกรรมการป้องกันและปราบปรามการทุจริตแห่งชาติ (ป.ป.ช.) และให้คณะกรรมการป้องกันและปราบปรามการทุจริตภาครัฐ (ปปท.) เป็นองค์กรอิสระเพื่อป้องกันการแทรกแซงจากฝ่ายการเมือง,บิ๊กป้อม ไม่รู้ข้อเสนอ ธานินทร์,ที่ทำเนียบรัฐบาล พล.อ.ประวิตร วงษ์สุวรรณ รองนายกรัฐมนตรีและ รมว.กลาโหม กล่าวถึงกรณีนายธานินทร์ กรัยวิเชียร องคมนตรี ทำจดหมายส่วนตัวถึง พล.อ.ประยุทธ์ จันทร์โอชา นายกรัฐมนตรีและหัวหน้าคณะรักษาความสงบแห่งชาติ (คสช.) เสนอแนวทางปฏิรูปประเทศ ว่ายังไม่เห็น ท่านทำถึงนายกฯไม่ได้ทำมาถึงตน นายกฯจะพิจารณาเอง เมื่อถามว่าเห็นด้วยหรือไม่กับข้อเสนอของนายธานินทร์ ให้ตัดสิทธิ์นักการเมืองที่โกงกินตลอดชีวิต พล.อ.ประวิตรตอบว่า ยังไม่รู้,ศปป.รุกคืบลุยแจงทั่วประเทศ,ที่กองบัญชาการกองทัพบก (บก.ทบ.) พล.อ.พิสิทธิ์ สิทธิสาร เสธ.ทบ. กล่าวถึงบทบาทของศูนย์ปรองดองสมานฉันท์เพื่อการปฏิรูป (ศปป.) ว่า ศปป.ได้เปลี่ยนโครงสร้างจากที่ขึ้นตรงกับปลัดกระทรวงกลาโหม ให้มาขึ้นตรงกับเลขาธิการ คสช. โดยมี พล.ท.จีระพันธ์ มาลีแก้ว รองเสธ.ทบ. เป็น ผอ.ศปป. เพื่อสนองนโยบายรัฐบาลซึ่งมีชุดปฏิบัติการลงพื้นที่ทำความเข้าใจถึงระดับหมู่บ้านร่วมกับศูนย์ดำรงธรรมระดับอำเภอ จังหวัด และมีกองกำลังรักษาความสงบเรียบร้อย (กกล.รส.) กอ.รมน.จังหวัดรับทราบปัญหาชาวบ้านมาพิจารณาแก้ไขทันที เราจะนำสิ่งที่นายกฯพูดทุกวันศุกร์มาแปลงเป็นศัพท์ง่ายๆ ไปพูดคุยกับชาวบ้าน พร้อมอธิบายถึงการร่างรัฐธรรมนูญ กรธ.ทำอะไรบ้าง บางทีชาวบ้านอาจไม่มีเวลาดูข่าว ดูทีวี จึงต้องเข้าไปอธิบายให้เข้าใจ,ปิดตายไม่มีเวทีรับฟังร่าง รธน.,เมื่อถามว่า ศปป.จะเปิดเวทีแสดงความคิดเห็นต่อร่างรัฐธรรมนูญ เพื่อป้องกันการครหาหรือไม่ พล.อ.พิสิทธิ์ตอบว่า คงไม่เปิดเวทีรับฟัง แต่จะไปชี้แจงทำความเข้าใจ หรืออาจเปิดเวทีเป็นกลุ่มชี้แจงทำความเข้าใจ เช่น ปีนี้น้ำน้อยรัฐบาลไม่ได้ห้ามปลูกข้าว ให้ไปปลูกพืชอื่นทดแทน เพื่อสร้างรายได้ เมื่อถามถึงการให้นักศึกษาวิชาทหารลงพื้นที่ทำความเข้าใจกับประชาชน พล.อ.พิสิทธิ์ตอบว่า นักศึกษาวิชาทหารแต่ละจังหวัดจะเป็นจิตอาสาช่วยไปชี้แจงพูดคุยชาวบ้านในพื้นที่ โดยจะดำเนินการพร้อมกันทุกกองทัพภาค เมื่อถามว่าจะให้ไปพูดคุยกับนักศึกษาที่ออกมาเคลื่อนไหวต่อต้านรัฐบาลด้วยหรือไม่ พล.อ.พิสิทธิ์ตอบว่า ขอบอกนักศึกษาที่ออกมาเคลื่อนไหวว่าอย่าออกมาเคลื่อนไหวใน กรุงเทพฯเลย ขอให้อยู่ในพื้นที่ ช่วยกันแก้ปัญหา ควรเปิดโอกาสให้รัฐบาลและ คสช.ทำงาน,ทำเนียบฯคึก บิ๊กตู่ ปรากฏโฉม,วันเดียวกันเวลา 09.00 น. ที่ทำเนียบรัฐบาล พล.อ.ประยุทธ์ จันทร์โอชา นายกรัฐมนตรีและหัวหน้าคณะรักษาความสงบแห่งชาติ (คสช.) เป็นประธานการประชุมคณะรัฐมนตรี (ครม.) โดยก่อนการประชุม นายวีระ โรจน์พจนรัตน์ รมว.วัฒนธรรม นำผู้บริหารและศิลปินดารา มาประชาสัมพันธ์กิจกรรมเนื่องในปีรณรงค์ความเป็นไทย รณรงค์ให้คนไทยร่วมตักบาตรวันออกพรรษา วันที่ 27 ต.ค. การตักบาตรเทโวโรหณะ วันที่ 28 ต.ค. การถวายผ้าพระกฐินตามวัดต่างๆ ระหว่างวันที่ 28 ต.ค.- 25 พ.ย.58 มีการนำผ้ากฐิน และธงกฐิน ที่ประกอบด้วยธงจระเข้ ธงนางมัจฉา ธงตะขาบ และธงเต่ามาจัดแสดง ซึ่งนายกฯกล่าวว่า ธงเหล่านี้มีมานานแล้ว หลายคนอาจยังไม่รู้จักและไม่เข้าใจความหมาย อยากให้ช่วยกันอนุรักษ์ฟื้นฟู ไม่เช่นนั้นอาจสูญหายไปได้ ขณะที่อาจารย์แม่มาตา เทวลัยองค์พระบิดา มารดาศรีมหากาลี มอบพระสารีริกธาตุให้กับนายกฯ ซึ่งนายกฯบอกว่าจะเก็บรักษาไว้ที่ทำเนียบฯ,อารมณ์ดีโชว์เพลงแข้งมวยไชยา,จากนั้น พล.อ.ประยุทธ์ชมการแสดงมารยาทไทย การแสดงเพลงฉ่อยของชาวมอญ ขนมไทยโบราณ และชมผลิตภัณฑ์แปรรูปจากผลไม้ พร้อมชมการแสดงศิลปะมวยไทยไชยา หรือมวยคาดเชือก หลังจบการแสดงนายกฯยังเรียกเสียงฮือฮาด้วยการออกลีลาแม่ไม้มวยไทย เหวี่ยงแข้งไชยา หรือการเตะตัดเข้ากระเดียดน้ำ (บั้นเอว) หยอกล้อนักมวยที่มาแสดง พร้อมระบุว่าวิชาศิลปะมวยไทยแบบนี้กระทรวงศึกษาธิการควรบรรจุในภาคบ่าย ที่นักเรียนหลังเลิกเรียนทางวิชาการแล้ว นักเรียนคนใดสนใจจะได้ศึกษาเพิ่มเติม ขอให้ทุกคนช่วยกันรักษาและฟื้นฟู ทำอะไรก็แล้วแต่อย่าให้เป็นภาระ รณรงค์อะไรต้องให้ประชาชนสมัครใจ,ปรับลีลาใหม่ขอจ้อแค่เรื่องสำคัญ,พล.อ.ประยุทธ์ให้สัมภาษณ์ก่อนเข้าประชุม ครม. ถึงสาเหตุที่ไม่ยอมให้สัมภาษณ์ตลอดสัปดาห์ที่ผ่านมา ว่า ทำไม แล้วผมไม่ทำงานหรืออย่างไร เมื่อถามว่าเป็นยุทธศาสตร์หรือไม่ พล.อ.ประยุทธ์ตอบปฏิเสธว่า ผมไม่มียุทธศาสตร์ อยากพูดเมื่อไหร่ผมก็จะพูด แต่ที่ต้องหยุดก็เพราะว่าผมไม่อยากพูดไง เมื่อผู้สื่อข่าวกระเซ้าว่าไม่พูดนานๆประชาชนคงคิดถึง พล.อ.ประยุทธ์ตอบว่า ผมคิดถึงเค้ากว่าที่เค้าคิดถึงผมอีก แต่ต่อไปเรื่องสำคัญๆ ก็จะพูด ไม่สำคัญจะไม่พูด ไม่เพิ่มความขัดแย้ง เพราะความขัดแย้งตอนนี้มีเยอะอยู่แล้ว ทุกอย่างจะเดินหน้าไม่ได้ เมื่อถามย้ำว่าจากนี้ไปจะลดการให้สัมภาษณ์ลงใช่หรือไม่ พล.อ.ประยุทธ์ไม่ตอบคำถามดังกล่าว,ผู้สื่อข่าวรายงานว่า ถือเป็นครั้งแรกที่ผู้สื่อข่าวได้เจอหน้านายกฯ หลังจากเก็บตัวเงียบ ทำงานบนตึกไทยคู่ฟ้ามาตลอดเกือบทั้งสัปดาห์ที่ผ่านมา โดยไม่ได้ให้สัมภาษณ์มาตั้งแต่วันที่ 13 ต.ค.,ที่งดให้สัมภาษณ์ไม่ได้โกรธใคร,ต่อมาเวลา 13.45 น. พล.อ.ประยุทธ์ให้สัมภาษณ์หลังการประชุม ครม. ว่า ไม่ได้ไปไหน อยู่ทำงานไม่ได้โกรธแค้นเคืองใครทั้งสิ้น ตลอดสัปดาห์ที่ผ่านมาทบทวนการทำงาน เพราะจะประชุมร่วมแม่น้ำ 5 สายในสัปดาห์หน้า ต้องเตรียมการไว้ว่าจะต้องพูดอะไรบ้าง โดยให้ฝ่าย เสธ.และฝ่ายที่เกี่ยวข้องไปหาข้อมูล เพราะต้องพูดว่าเราจะต้องทำอะไรต่อไป อยู่ระหว่างเรียบเรียงจะได้ไม่หลุดกรอบ ประเด็นสำคัญคือการสร้างความเข้าใจแม่น้ำทั้ง 5 สาย แน่นอนว่าต้องมีความคิดเห็นต่าง ซึ่งตนไม่ได้จำกัด ทุกคนต่างมีอิสระแสดงความคิดเห็น แต่ต้องเป็นมติว่าที่ประชุมสรุปออกมาอย่างไร หรือกฎหมายว่าอย่างไร รวมทั้งประชาชนทุกคนในชาติจะว่าอย่างไร ยืนยันว่าไม่ได้ต้องการสืบทอดอำนาจทั้งสิ้น ไม่ต้องการให้มีกลไกที่เหนือการบริหารราชการแผ่นดินของรัฐบาลที่มาจากการเลือกตั้ง,เผยอดีตนายกฯห่วงถูกบิดเบือน,ผู้สื่อข่าวถามว่า ต่อจากนี้จะให้สัมภาษณ์ สื่อมวลชนน้อยลงใช่หรือไม่ พล.อ.ประยุทธ์ตอบว่า ไม่เกี่ยว อยากพูดอะไรก็จะพูด มีเรื่องก็พูด ไม่มีเรื่องก็ไม่อยากพูด ถ้าไม่พูดวันนี้ประชาชนจะเข้าใจหรือไม่ มันจะอึมครึมไปเรื่อยๆ แสวงหาอำนาจแสวงหาผลประโยชน์กันไปเงียบๆ ไม่พูดอะไรเลย มันเป็นคนละยุคสมัย สมัยก่อนไม่ต้องพูดมากเพราะไม่มีความขัดแย้ง สิ่งที่ตนคิดมันซับซ้อนมาก ส่วนเรื่องการปรองดองต้องมีกลไกที่ดำเนินการ ไปคิดและเสนอขึ้นมา ต้องมีคนคอยสะกิดบ้าง เมื่อวันที่ 19 ต.ค.ที่ผ่านมา ได้คุยกับผู้หลักผู้ใหญ่หลายคนในทางการเมือง ก็บอกว่าขณะนี้มีคนไปบิดเบือนว่าสิ่งที่ตนทำต้องการสืบทอดอำนาจ เป็นกลุ่มอำนาจใหม่ ยืนยันว่าไม่เคยคิดว่ามีอำนาจอะไรเลย เมื่อถามว่าผู้หลักผู้ใหญ่ที่พูดคุยหมายถึงใคร รวมถึงนายอานันท์ ปันยารชุน อดีตนายกฯด้วยใช่หรือไม่ พล.อ.ประยุทธ์ตอบว่า ก็ทั้งนั้นนั่นแหละ อดีตนายกฯทุกคนก็เป็นห่วง ผมฟังทุกคนหรือไม่อย่างนี้,แจงข้อเสนอ ธานินทร์ ใน ครม.,พล.อ.ประยุทธ์กล่าวถึงกรณีนายธานินทร์ กรัยวิเชียร องคมนตรี ส่งจดหมายส่วนตัวเสนอแนะแนวทางการปฏิรูป ว่า ได้พูดเรื่องนี้ในที่ประชุม ครม. โดยให้นายวิษณุ เครืองาม รองนายกรัฐมนตรี ไปดูส่งให้ กรธ. สาระสำคัญเป็นการให้กำลังใจ และเห็นการปฏิบัติงานอย่างตั้งใจของพวกเรา และเรื่องกระบวนการยุติธรรมที่ต้องมีความอิสระอย่างไร เรื่องการปราบปรามการทุจริต การปฏิรูปประเทศ รวมทั้งนายอานันท์ และคนอื่นๆ คุยกันทุกคน ตนรับฟังทั้งหมด และส่งต่อไป เป็นเรื่องการพิจารณาของ กรธ. สปท. จะไปทำกันมา ตนให้เป็นอิสระ ส่วนการบัญญัติให้นักการเมืองที่ถูกตัดสินว่าทุจริต ถูกตัดสิทธิตลอดชีวิตนั้น ยังไม่ชัดเจน อยู่ที่รัฐธรรมนูญจะเขียนอย่างไร ต้องให้ กรธ.ไปประเมินความคิดเห็น ดูบางประเทศก็ทำแบบนี้ ไปว่ามาจะเอาแบบไหน แต่ต้องทำประชามติอยู่แล้ว ถ้าไปเขียนตามใจทุกคนก็ต้องรับหลายทาง ถ้าเอาทุกอย่างมันก็เสียเปล่า ไปตัดสินใจกันให้แน่ว่าจะเอาหรือไม่เอา,ยึดโรดแม็ปไม่เร่งรัดแม่น้ำ 5 สาย,ผู้สื่อข่าวถามว่า การประชุมแม่น้ำ 5 สายจะเร่งรัดเวลาการทำงานให้ลุล่วงก่อนกำหนดหรือไม่ พล.อ.ประยุทธ์ตอบว่า ต้องเป็นไปตามขั้นตอนอยู่แล้ว จะเร่งไปเพื่ออะไร เร่งให้มันเร็วเพื่อให้เกิดการเลือกตั้งเร็วตนไม่เอาด้วย อย่างหนึ่งก็บอกว่าตนไม่ดูแลแก้ไข อีกอย่างหนึ่งก็ให้เลือกตั้งเร็ว มันจะเอาอะไรกันแน่ อะไรกันนักหนา ไม่เข้าใจบ้านนี้เมืองนี้ ไม่เข้าใจ จะเอาแต่ตามใจกันหมด ถ้าตนตามใจกลุ่มนี้ อีกกลุ่มก็ไม่เห็นชอบ แล้วเมื่อไหร่จะลงความเห็นกันได้สักที ว่าจะเอาอย่างไรกันประเทศไทย ประชาธิปไตยต้องหาทางหาจุดร่วมกันให้ได้ จุดต่างก็สงวนกันไว้ไปถกแถลงว่าจะแก้กันอย่างไร ถ้าเอาจุดต่างมาพูดกัน เพื่อหาจุดร่วมนั้นมันไม่มีทางหาได้ ไม่มีผ่านหรอก ทำนายไว้เลยไม่ผ่าน ถ้ายังเป็นแบบนี้ ตนอยากให้ผ่านใครไม่อยากให้ผ่านตนไม่รู้,พ้อห่วง นายกฯตู่ กันบ้างไหม,พล.อ.ประยุทธ์กล่าวอีกว่า วันนี้ตนเป็นคนคุมกติกาต้องเคารพบ้าง ไม่เคยไปรังแกใคร กฎหมายว่าอย่างไร มาตรา 39 มีหรือไม่ อ่านบ้างหรือเปล่า เคยห่วงตนบ้างไหม ไม่เคยห่วงหรอก เมื่อถามว่ามั่นใจหรือไม่ว่าสิ่งที่ทำในวันนี้จะไม่ทำให้ติดคุกหลังลงจากอำนาจ พล.อ.ประยุทธ์ตอบว่า ผมไม่กลัว เพียงอยากให้รู้ว่าผมห่วงประชาชน ถ้ากลัวผมไม่ทำอยู่แล้ว เพราะผมทำด้วยกฎหมาย ผมไม่ได้ทำด้วยตัวเอง อยากจะทำอยากจะไล่ล่าคนหรือ มันไม่ได้อยากสักอย่าง แต่ต้องทำเพราะกฎหมายเขียนบังคับไว้ว่าต้องทำ ก็เอาทุกปัญหามานั่งคลี่แล้วทำ มันแก้ง่ายนักเหรอ 2 ปีจะเอาอะไรกับผมนักหนา ทำไมไม่มองว่าบ้านเมืองสงบขึ้นไหม สะอาดเรียบร้อยขึ้น หลายอย่างที่พัฒนาขึ้นในทางที่ดี จะดีหรือดีผมไม่รู้แต่ตั้งใจที่จะทำให้ดี,รับผิดทบทวนคำสั่งตั้ง นัฑ ผาสุข,พล.อ.ประยุทธ์ยังกล่าวถึงกรณียกเลิกคำสั่งแต่งตั้งนายนัฑ ผาสุข เป็นเลขาธิการสภาผู้แทนราษฎรว่า ตนเป็นผู้ทบทวนเอง ได้รับฟังและให้ไปทบทวนว่าทำไมจึงมีปัญหา ไม่ได้ดันทุรังไปทุกเรื่อง และให้ไปเช็ก ปรากฏว่ายังอยู่ในระบบของการแต่งตั้งเดิมเป็นที่ปรึกษาด้านกฎหมาย (นิติกรทรงคุณวุฒิ) ของสำนักงานเลขาธิการวุฒิสภา ก็ยอมรับว่าผิดด้วยเพราะเซ็นไป แต่ได้สั่งตรวจสอบ เพราะที่ผ่านมามีคณะทำงานทำกันเยอะไปหมด กว่าเรื่องจะมาถึงมีเป็นร้อยเป็นพันเรื่อง ไม่ใช่ต้องการไปรังแกข้าราชการ เอาคนพวกนี้ออก ถ้าคนที่อยู่ในระบบราชการแล้วทำงานไม่ได้ก็ต้องเอาออกไป ไม่ว่าจะอยู่ข้างไหน วันนี้เหมือนกันถ้าไม่ดีก็ย้ายไป ข้ามไปข้ามมาได้ไม่เห็นเป็นอะไร เมื่อถามว่า ที่พรรคประชาธิปัตย์ระบุ คสช.ใช้มาตรา 44 พร่ำเพรื่อ พล.อ.ประยุทธ์ตอบว่า พอแล้วเรื่องนี้ขี้เกียจฟังแล้ว พอเหอะเครียด ไม่ตอบโต้ เรื่องเล็กไม่สนใจ และสิ่งเหล่านี้เกิดมาตั้งแต่เมื่อไหร่ การสร้างสภาฯ เกิดขึ้นมาเมื่อไหร่ ทำไมไม่ทำให้เสร็จ เป็นรัฐบาลมาคนละกี่ปีแล้วทำไมไม่ทำ,เบื่อไม่อยากทะเลาะกับคน ปชป.,เมื่อถามว่า มีการตรวจสอบเรื่องการทุจริตในการก่อสร้างรัฐสภาใหม่หรือไม่ นายกฯ ตอบว่า เขากำลังตรวจสอบอยู่ และต้องตั้งคณะกรรมการมา เรื่องการทุจริตผิดกฎหมายมีกลไกไม่รู้กี่กลไก กฎหมายไม่รู้กี่ฉบับ องค์กรต่างๆก็มี ถ้าคิดว่าจะให้เร็วก็ไปฟ้องร้องทุกข์กล่าวโทษมาว่าเขาโกง แต่ถ้าไม่รู้ยังไม่มีหลักฐาน ก็ไม่พูดว่าเขาโกง เรื่องแบบนี้ต้องพูดด้วยหลักฐาน ใช่พูดส่งเดชไปเรื่อย ตนไม่พูด เพราะพูดแล้วก็หาว่ารังแกอีก ให้ไปดูตามกฎหมายว่าผิดกฎหมายกันหรือไม่ การจะทำผิดกฎหมายต้องมีการร้องทุกข์กล่าวโทษ เมื่อถามว่า จะใช้มาตรา 44 ย้ายข้าราชการอีกหรือไม่ พล.อ.ประยุทธ์ตอบว่า ก็ใช่ไง แต่ถ้าเขาทำดีจะย้ายทำไม เขาอาจมีประสิทธิภาพก็ได้ ไม่ได้ว่าเขาไม่มีประสิทธิภาพ แต่เขาขับเคลื่อนงานให้ไม่ได้จึงย้าย ก็แค่นั้น เมื่อถามย้ำว่าจะมีการสั่งย้ายในลอตต่อไปอีกหรือไม่ นายกฯ ตอบว่า ไม่รู้ ก็ไล่ไปทุกกระทรวง ที่สั่งอะไรไปบ้างแล้วไม่เสร็จ อยู่ที่ใคร ใครต้องทำ ไม่เสร็จเพราะอะไร ชาวบ้านร้องเรียนหรือไม่ ต้องทำให้เกิดความชัดเจน ถ้าอยู่แล้วเสียหายก็ต้องออกมาก่อน ถ้าไม่ผิดให้กลับไป,ประวิตร สั่งลุยสงครามไซเบอร์,พล.อ.ประวิตร วงษ์สุวรรณ รองนายกฯ และ รมว.กลาโหม กล่าวถึงกรณี พล.อ.ประยุทธ์ ให้สัมภาษณ์สื่อมวลชนน้อยลงว่า ไม่มีอะไรเป็นเรื่องของนายกฯ อยากให้สัมภาษณ์ก็ให้ ไม่อยากให้ก็ไม่ให้ เมื่อถามว่ามีใครเตือนให้ท่านปรับกลยุทธ์หรือไม่ พล.อ.ประวิตรตอบว่า ใครจะไปเตือนท่านได้ ท่านเป็นนายกฯ ไปเตือนได้อย่างไร ไม่มีใครเตือน ที่พูดก็เพื่อให้ประชาชนรับรู้ว่าทำอะไรไปบ้าง ส่วนกรณีที่กองทัพเตรียมตั้งกองสงครามไซเบอร์ เพื่อรับมือกับภัยคุกคามรูปแบบใหม่นั้น เป็นเรื่องที่ต้องมีในอนาคต เป็นนโยบายปฏิรูปในอีก 5-20 ปีข้างหน้า กระทรวงกลาโหมสั่งการลงไปแล้ว ไม่ได้ไปรุกรานใคร แต่ต้องป้องกันเอาไว้ โดยจะประสานกับกระทรวงเทคโนโลยีสารสนเทศและการสื่อสาร (ไอซีที) ต่อไป เมื่อถามว่าแนวคิดนี้จะเกี่ยวข้องหรือเชื่อมโยงกับซิงเกิลเกตเวย์หรือไม่ พล.อ.ประวิตรตอบว่า ยังไม่ได้ทำอะไรเลย สื่อจูงไปเรื่อย,ปัดไม่ได้ส่งชื่อ วัชรพล นั่ง ป.ป.ช.,พล.อ.ประวิตรยังกล่าวถึงกรณี พล.ต.อ.วัชรพล ประสารราชกิจ อดีตรองเลขาธิการนายกรัฐมนตรีฝ่ายการเมือง มีชื่อเป็นผู้ได้รับการสรรหาเสนอชื่อเป็นกรรมการ ป.ป.ช. ว่า ไม่ทราบ ไม่ได้เกี่ยวข้องกับเรื่องนี้ เป็นเรื่องกรรมการสรรหา ป.ป.ช.พิจารณา พล.ต.อ.วัชรพลเคยอยู่กับตนมาก่อน แต่เขาตั้งใจจะเป็นกรรมการ ป.ป.ช. จึงลาออกไปสมัคร ถ้าไม่ได้ก็ไม่ได้ เป็นเรื่องของ พล.ต.อ.วัชรพล เขาอยากเป็นจะทำไงได้ ตนไม่เกี่ยว ไม่ได้พิจารณาส่งไป,ไพบูลย์ ไม่รีบตั้งปลัด ยธ.คนใหม่,ที่ทำเนียบรัฐบาล พล.อ.ไพบูลย์ คุ้มฉายา รมว.ยุติธรรม กล่าวถึงกรณีคณะกรรมการสรรหากรรมการป้องกันและปราบปรามการทุจริตแห่งชาติ (ป.ป.ช.) มีมติเลือกนางสุวณา สุวรรณจูฑะ ปลัดกระทรวงยุติธรรม เป็นผู้ได้รับการเสนอชื่อให้เป็นกรรมการ ป.ป.ช. ซึ่งต้องมีการตั้งปลัดกระทรวงยุติธรรมคนใหม่ ว่า เรื่องนี้ยังไม่จบ ต้องดูว่า สนช.จะลงมติเห็นชอบหรือไม่ ถ้า สนช.รับแล้วมาคิดกัน เมื่อถามว่านางสุวณาเหมาะสมเป็นกรรมการ ป.ป.ช.หรือไม่ พล.อ.ไพบูลย์ตอบว่า ไม่ได้เป็นคนพิจารณา และกระทรวงไม่ได้ส่งไป ยังบอกนางสุวณาเลยว่า เฮ้ยปลัดฯผมเพิ่งตั้งคุณมาไม่ถึงเดือน ทำไมไม่บอกผม เขาก็บอกว่าประกาศรับกรรมการ ป.ป.ช.มาทีหลังเลยขอโทษ ก็บอกไปว่าไม่เป็นไร เมื่อผู้สื่อข่าวแซวว่าเพราะเบื่อรัฐมนตรีหรือเปล่า พล.อ.ไพบูลย์ตอบกลับอย่างอารมณ์ดีว่า นั่นสิๆ,แค่จัดระเบียบยังไม่ยุบทิ้ง สสส.,พล.อ.ไพบูลย์ คุ้มฉายา ในฐานะประธานศูนย์อำนวยการต่อต้านการทุจริตแห่งชาติ (ศอตช.) กล่าวว่า การประชุมร่วมระหว่าง ป.ป.ช. สำนักงานการตรวจเงินแผ่นดิน (สตง.) คณะกรรมการติดตามและตรวจสอบการใช้จ่ายงบประมาณภาครัฐ (คตร.) และคณะกรรมการป้องกันและปราบปรามการทุจริตในภาครัฐ (ป.ป.ท.) เพื่อตรวจสอบการใช้งบประมาณของสำนักงานกองทุนสนับสนุนการสร้างเสริมสุขภาพ (สสส.) เมื่อวันที่ 19 ต.ค. ว่า ยังไม่มีความคืบหน้าอะไร วันที่ 26 ต.ค. จะเรียกผู้บริหาร สสส.มาชี้แจง ส่วนเครือข่ายที่รับเงินสนับสนุนจากสสส.ยังไม่ได้เรียก ต้องว่าไปทีละขั้นตอน เบื้องต้นปัญหาที่พบคือการใช้งบฯไม่เป็นไปตามระเบียบ และ สตง.เคยเตือนไปหลายเรื่องแล้ว เมื่อถามว่าแนวโน้มจะจัดระเบียบ สสส.ใหม่ หรือยกเลิก สสส.ไปเลย พล.อ.ไพบูลย์ตอบว่า ยกเลิก สสส.ไม่ได้ เพราะเป็นโครงการที่ดี เพียงแต่ดูจุดบกพร่องแล้วปรับปรุงให้การใช้จ่ายงบฯเต็มเม็ดเต็มหน่วย,สธ.เร่งสอบใช้งบฯให้จบ 3 เดือน,ด้าน นพ.ปิยะสกล สกลสัตยาทร รมว.สาธารณสุข กล่าวว่า กองทุน สสส.ยังเดินหน้าต่อ อะไรที่ยังเป็นข้อสงสัยให้ชะลอไว้ก่อน การตรวจสอบต้องเสร็จก่อน 3 เดือน ตอนนี้ผ่านไปแล้ว 1 สัปดาห์ เมื่อถามว่าศอตช.นัดผู้บริหาร สสส.ชี้แจงวันที่ 26 ต.ค. นพ. ปิยะสกลตอบว่า ตนจะทำเรื่องนี้ให้เร็วที่สุด เพื่อให้งบประมาณที่ควรจะได้ ก็ให้ได้ไป อะไรที่ยังไม่ชัดเจน ให้ชะลอไว้,คตร.เผยเห็นหมดใช้เงินทำอะไร,ขณะที่ พล.อ.ชาตอุดม ดิตถะสิริ ประธาน คตร. กล่าวว่า การตรวจสอบการใช้งบฯของกองทุน สสส. ในส่วนของ คตร.จบแล้ว เรื่องอยู่ที่กระทรวงสาธารณสุขและกระทรวงยุติธรรม ทั้ง 2 หน่วยงานกำลังนำข้อมูลจาก คตร.ไปดูว่าพบข้อบกพร่องอะไรบ้าง จากข้อมูลที่ คตร.ทำงานร่วมกับ สตง. พบบางโครงการเบิกจ่ายอนุมัติงบฯไม่เป็นไปตามวัตถุประสงค์ เมื่อถามว่าผลสอบ สตง.พบโครงการสวดมนต์ข้ามปี การตั้งกรรมการผู้ทรงคุณวุฒิมากมายเกินไป ใช้งบฯไม่ตรงตามวัตถุประสงค์ คตร.ดูส่วนนี้ด้วยหรือไม่ พล.อ.ชาตอุดมตอบว่า เราเห็นหมดแหละ,มท.ย้ำปรองดองต้องยึดกฎหมาย,ด้าน พล.อ.อนุพงษ์ เผ่าจินดา รมว.มหาดไทย กล่าวถึงแนวทางสร้างความปรองดอง ว่า พยายามชี้ให้ประชาชนเข้าใจว่าหนทางที่จะทำให้ประเทศชาติเจริญได้ต้องไม่มีความขัดแย้ง โดยเฉพาะความขัดแย้งที่ถูกตั้งประเด็นขึ้นมา ต้องไม่ถูกนำมาใช้ทุกคนในชาติต้องยอมรับ อย่าเดินไปเส้นทางเก่าที่เขาทำกันมา มันเลวร้ายเกินไปที่จะเอาคนมาขัดแย้งกัน ไม่เช่นนั้นประเทศชาติจะเดินไม่ได้ 2-3 ปีที่ผ่านมาเราได้บทเรียนมาเยอะแล้ว ว่าการใช้กฎหมู่หรือรวมกันมา ยึดถือสิ่งที่ตัวเองคิดแล้วเอามาขัดแย้งกันมันรุนแรงแค่ไหน ต่อไปต้องว่ากันตามกฎหมายต้องสร้างมาตรฐานนี้ดีที่สุด ส่วนผู้ที่ยังพยายามใช้กฎหมู่อยู่นั้นรัฐบาลพยายามแก้ปัญหาอยู่ เพียงแต่บางครั้งถ้ารัฐบาลทำอะไรรุนแรงไป เดี๋ยวจะเป็นประเด็นขึ้นมาอีก จึงค่อยๆทำ และให้คนได้เรียนรู้ด้วย,สตง.ทำหนังสือจี้ สสส.ปรับแผนด่วน,ช่วงค่ำวันเดียวกัน สำนักงาน สตง. มีหนังสือด่วนที่สุดที่ ตผ.0014/6248 ถึงประธานกองทุน สสส. เรื่องการตรวจสอบกรณีผลประโยชน์ทับซ้อนของ สสส. เนื่องจากพบว่า การจัดทำประมวลจริยธรรมไม่เป็นไปตามแนวทางของสำนักงานคณะกรรมการพัฒนาระบบราชการ (ก.พ.ร.) ก่อให้เกิดความเสี่ยงเรื่องผลประโยชน์ทับซ้อน นอกจากนี้ การกำหนดวาระดำรงตำแหน่งของคณะกรรมการบริหารแผน ไม่เป็นไป ตามคู่มือของสำนักงาน ก.พ.ร. ส่งผลต่อความเชื่อมั่นของประชาชนที่มีต่อระบบธรรมาภิบาลของ สสส. สตง.จึงเสนอแนะให้ประธานกรรมการกองทุนฯ จัดทำประมวลจริยธรรมของคณะกรรมการต่างๆ ให้เป็นไปตามแนวทางของสำนักงาน ก.พ.ร. และกำหนดวาระการดำรงตำแหน่งของคณะกรรมการบริหารแผนและคณะกรรมการอื่นๆ ให้เป็นไปตามคู่มือสำนักงาน ก.พ.ร.,วิลาศ แจง มาร์คปมฉาว กทม.,ที่พรรคประชาธิปัตย์ นายวิลาศ จันทร์พิทักษ์ อดีต ส.ส.กทม. พรรคประชาธิปัตย์ กล่าวภายหลังเดินทางเข้าพบนายอภิสิทธิ์ เวชชาชีวะ หัวหน้าพรรคประชาธิปัตย์ ว่า มารายงานกรณีแถลงข่าวเรื่องเขตบางกอกใหญ่ เพราะ ผอ.เขตร้องขอความเป็นธรรมนายอภิสิทธิ์ ตนก็เอาหลักฐานจากชาวบ้านและข้าราชการร้องเรียนมาให้ดู ที่ผ่านมา มีการดองเรื่องของประชาชนที่มาติดต่อโดยเฉพาะการขอใบอนุญาต จึงบอกกับเจ้าหน้าที่เขตไปว่า ต่อไปนี้หากประชาชนมาติดต่อต้องไม่มีการเก็บเงิน หากใครดองเรื่อง ตนจะรับมอบอำนาจจากประชาชนฟ้องร้องสำนักงานเขตบางกอกใหญ่เอง ตาม พ.ร.บ.อำนวยความสะดวก ที่มีผลบังคับใช้เมื่อวันที่ 21 ก.ค.2558,ท้าทายรองผู้ว่าฯโชว์พาสปอร์ต,นายวิลาศกล่าวต่อว่า ส่วนกรณีที่นายจุมพล สำเภาพล และนายอมร เชวงกุล รองผู้ว่าราชการกรุงเทพฯ ปฏิเสธว่าเดินทางไปราชการต่างประเทศน้อยครั้งนั้น ถือว่าตอบไม่ตรงคำถาม หากจะปฏิเสธก็ขอท้าให้โชว์พาสปอร์ตล่าสุดเดือน ก.ย. และควรชี้แจงด้วยว่าใช้เงินใคร ส่วนที่อ้างว่าการย้ายข้าราชการ กทม. เป็นอำนาจผู้ว่าฯและปลัด กทม.นั้น ถามว่ามีครั้งไหนที่ย้ายข้าราชการระดับสูงที่รองผู้ว่าฯกทม.ไม่เสนอฝากเด็กตัวเอง ยืนยันว่าฝ่ายที่มีผลประโยชน์ใน กทม. มีการฝากทั้งนั้น อาทิ ฝ่ายโยธาฯ ฝ่ายเทศกิจ มีรองผู้ว่าฯบางคนรู้เห็นแน่,งัดเอกสารแฉล็อกสเปกจัดซื้อ,ผู้สื่อข่าวรายงานว่า นายวิลาศได้โชว์หลักฐานเป็นหนังสือราชการลงวันที่ 28 ก.ค.58 เรื่องโครงการจัดหาเครื่องจักรและเครื่องทุ่นแรง เพื่อเพิ่มประสิทธิภาพในการปฏิบัติงานของสำนักงานเขต โดยนายวิลาศยืนยันว่า มีการส่งเอกสารพร้อมใบรายการประกอบให้การจัดซื้อ และแนบตัวอย่างแบบฟอร์มวิธีเขียนเพื่อขอจัดซื้อไปยังกลุ่มโซนสำนักงานเขตต่างๆ กลุ่มละ 8 เขต อาทิ กลุ่มธนบุรีเหนือ ที่สุดมีการสั่งซื้อทุกรายการ 8 อย่าง คือ 1.รถบรรทุก 6 ล้อติดไฮดรอลิก 8 คัน คันละ 4.5 ล้านบาท 2.เครื่องสกัดคอนกรีต 8 เครื่อง เครื่องละ 9 แสนบาท 3.รถบดเดินตาม 8 คัน คันละ 8 แสนบาท 4.รถยกโฟล์กลิฟต์ 8 คัน คันละ 1.75 ล้านบาท 5.เลื่อยโซ่ยนต์ 8 เครื่อง เครื่องละ 50,000 บาท 6.เครื่องตัดไม้ 8 เครื่อง เครื่องละ 6,500 บาท 7.เครื่องตัดเหล็ก 8 เครื่อง เครื่องละ 18,000 บาท 8.รถงับวัชพืช 8 คัน คันละ 5 ล้านบาท 9.เครื่องกำเนิดไฟฟ้าขนาด 5 กิโลวัตต์ 8 เครื่อง เครื่องละ 63,000 บาท รวมทั้งสิ้น 104 ล้านบาท นี่เป็นแค่บางส่วน เพราะพอเป็นข่าวเขาก็ชะลอเรื่อง ที่สำคัญเป็นใบเสนอราคาของบริษัทเอกชนรายเดียว เป็นการล็อกสเปกหรือไม่ ทั้งหมดจะนำไปยื่นต่อ ป.ป.ช.และ ปปง.ในสัปดาห์หน้า,วัชระ ตอกย้ำจัดซื้อซีซีทีวีมีกลิ่นตุ,นายวัชระ เพชรทอง อดีต ส.ส.พรรคประชาธิปัตย์ กล่าวถึงความคืบหน้าในการตรวจสอบกล้องซีซีทีวีของกรุงเทพมหานครที่ไม่มีประสิทธิภาพว่า ได้เข้าพบนายอภิสิทธิ์ เวชชาชีวะ หัวหน้าพรรค เพื่อรายงานเหตุการณ์ที่เกิดขึ้น โดยหัวหน้าพรรคเห็นด้วยในเรื่องนี้ ที่ผ่านมาได้ทำเรื่องขอสัญญาจัดซื้อจัดจ้างซื้อกล้องซีซีทีวีของ กทม.มาร่วม 2 เดือน แต่ยังไม่ได้รับคำตอบ ไม่รู้แม้แต่ชื่อบริษัทที่ทำสัญญาติดตั้งกล้อง ทั้งที่ กทม.มีนโยบายติดตั้งกล้องให้ครบ 1 แสนตัวภายในปี 2562 ใช้งบสูงถึง 4 หมื่นล้านบาท ขณะนี้ติดตั้งได้ 5 หมื่นตัว แต่มีปัญหาเรื่องประสิทธิภาพ จึงจำเป็นต้องตรวจสอบความโปร่งใส ถ้า ม.ร.ว.สุขุมพันธุ์ บริพัตร ผู้ว่าฯ กทม. คิดว่าเป็นคน ของพรรค ต้องคำนึงถึงด้วยว่าพรรคได้รับผลกระทบ และควรจำกัดบทบาทของนางเบญทราย กียปัจจ์ รองโฆษก กทม. ให้อยู่ในที่เหมาะสมด้วย,เฉลิม ยัน ปู เอาจริงปราบโกงข้าว,ส่วนการเดินหน้าสอบสวนคดีทุจริตโครงการรับจำนำข้าว ที่กระทรวงพาณิชย์ ร.ต.อ.เฉลิม อยู่บำรุง อดีตรองนายกรัฐมนตรี เข้าให้ถ้อยคำต่อคณะกรรมการสอบข้อเท็จจริงความรับผิดทางละเมิดในโครงการรับจำนำข้าว ที่มีนายจิรชัย มูลทองโร่ย หัวหน้าผู้ตรวจราชการสำนักนายกรัฐมนตรี เป็นประธาน โดย ร.ต.อ.เฉลิมนำเอกสารเกี่ยวกับมาตรการป้องกันและปราบปรามการทุจริต ในระหว่างดำเนินโครงการรับจำนำข้าว จำนวน 53 หน้า มาชี้แจงพร้อมแจกจ่ายให้ผู้สื่อข่าว หลังการให้ถ้อยคำ ร.ต.อ.เฉลิมกล่าวว่า ก่อนจะกล่าวหาให้รับผิดทางละเมิด ควรรอคำพิพากษาของศาลฎีกาแผนกคดีอาญาของผู้ดำรงตำแหน่งทางการเมืองตัดสินก่อนว่า น.ส.ยิ่งลักษณ์ ชินวัตร อดีตนายกรัฐมนตรี มีความผิดหรือไม่ ช่วงนั้นนายกฯได้กำหนดนโยบายผ่านการพิจารณาของ ครม. แถลงนโยบายต่อรัฐสภา จึงไม่ได้ละเว้นการปฏิบัติหน้าที่ ปล่อยปละละเลย ประมาท เลินเล่อ ทำให้เกิดความเสียหาย และมีความห่วงใยจึงกำชับให้ผู้เกี่ยวข้องระมัดระวัง ตรวจสอบทุกขั้นตอน และตั้งคณะกรรมการตรวจสอบ มีตนเป็นประธาน ทำงานร่วมกับหน่วยงานที่เกี่ยวข้อง จับกุมและดำเนินคดีผู้กระทำผิดต่อเนื่อง 100 คดี และรายงานตรงต่อนายกฯ,ถึงคิว นิวัฒน์ธำรง แจงรายต่อไป,ร.ต.อ.เฉลิมกล่าวว่า หากคณะกรรมการสอบข้อเท็จจริงความรับผิดทางละเมิดยังมีข้อสงสัยเพิ่มเติมในประเด็นใด พร้อมจะมาให้ข้อมูล แต่ขอทวงถามถึงคดีฟ้องเรียกค่าเสียหายบริษัท ฟิลลิป มอร์ริส กรณีสำแดงเอกสารเท็จในการนำเข้าบุหรี่ ที่อัยการสูงสุดมีคำสั่งฟ้องให้ชดใช้ความเสียหายให้กับรัฐ 80,000 ล้านบาท แต่ยังไม่มีการดำเนินการใดๆจนถึงขณะนี้ หากพบความไม่ชอบมาพากลในคดีนี้ จะขออนุญาต คสช.แถลงข่าว โดยไม่เอาประเด็นทางการเมืองเข้ามาเกี่ยวข้อง เพื่อติดตามในเรื่องนี้ต่อไป,ผู้สื่อข่าวรายงานว่า ที่ผ่านมาคณะกรรมการฯได้เชิญผู้ที่เกี่ยวข้องมาชี้แจงแล้วหลายคน เช่น นายอภิสิทธิ์ เวชชาชีวะ หัวหน้าพรรคประชาธิปัตย์ นพ.วรงค์ เดชกิจวิกรม อดีต ส.ส.พรรคประชาธิปัตย์ นายกิตติรัตน์ ณ ระนอง อดีตรองนายกฯ นักวิชาการอิสระ โดยสัปดาห์หน้าจะเชิญนายนิวัฒน์ธำรง บุญทรงไพศาล อดีตรองนายกฯและ รมว.พาณิชย์ มาชี้แจงต่อไป,ยิ่งลักษณ์ เดินสายเติมกำลังใจ,วันเดียวกัน น.ส.ยิ่งลักษณ์ ชินวัตร อดีตนายกรัฐมนตรี พร้อมนายสมชาย วงศ์สวัสดิ์ อดีตนายกฯ ร่วมทำบุญที่วัดโพธิ์ชัย พระอารามหลวง อ.เมืองหนองคาย มีอดีต ส.ส.หนองคาย และจังหวัดใกล้เคียงของพรรคเพื่อไทยมาร่วมด้วย ท่ามกลางชาวบ้านนำดอกไม้มามอบให้กำลังใจต่อสู้คดีโครงการรับจำนำข้าว พร้อมตะโกน ยิ่งลักษณ์สู้ๆ เป็นระยะ โดย น.ส.ยิ่งลักษณ์ได้ขึ้นพระอุโบสถกราบไหว้ขอพรหลวงพ่อพระใส พระพุทธรูปศักดิ์สิทธิ์คู่บ้านคู่เมืองหนองคาย ถวายดอกบัวแด่พระครูธรรมธร สมนึก โสภณปัญโญ ผู้ช่วยเจ้าอาวาสวัดโพธิ์ชัย พระครูธรรมธรได้มอบพระพุทธรูปหลวงพ่อพระใสจำลองขนาด 3 นิ้ว และพระเครื่องจำนวนหนึ่งให้ ขณะที่ น.ส.ยิ่งลักษณ์กล่าวว่า ทุกครั้งที่มาจะมากราบไหว้ขอพรหลวงพ่อพระใส เหมือนมาเติมกำลังใจ จากนั้น น.ส.ยิ่งลักษณ์ไปเดินตลาดท่าเสด็จ หรือตลาดอินโดจีน ซื้อกระทะทองเหลืองสำหรับปิ้งยาง กระทะทำไข่กระทะ ทักทายถ่ายรูปกับบรรดาพ่อค้า แม่ค้า ประชาชนที่มาซื้อสินค้าอย่างเป็นกันเอง,ตักบาตรร้อยแปดแล้วจะโชคดี,ในช่วงบ่าย น.ส.ยิ่งลักษณ์และคณะ เดินทางมาที่วัดพระธาตุบังพวน ต.พระธาตุบังพวน อ.เมืองหนองคาย เพื่อกราบไหว้องค์พระธาตุบังพวนและพระพุทธรูปใหญ่ภายในพระวิหารของวัด สักการะโบราณสถาน สัตตมหาสถานสำคัญของวัด และทำบุญตักบาตรร้อยแปดภายในพระวิหารด้วยใบหน้ายิ้มแย้ม ระหว่างนั้นกล่าวกับนายสมชาย ว่า ตักบาตรร้อยแปดแล้วจะได้โชคดี โดยมีประชาชนมารอต้อนรับและมอบดอกไม้ให้กำลังใจ จากนั้นคณะได้เข้าพบพระครูภาวนาเจติยาภิบาล เจ้าอาวาสวัดพระธาตุบังพวน และเจ้าคณะตำบลพระธาตุบังพวน,ทักษิณ ออกหนังสือเล่าชีวิต–งาน,วันเดียวกัน น.ส.พินทองทา คุณากรวงศ์ และ น.ส.แพทองธาร ชินวัตร บุตรสาวของนายทักษิณ ชินวัตร อดีตนายกรัฐมนตรี โพสต์อินสตาแกรมส่วนตัว เป็นรูปภาพหนังสือมีหน้าปกรูปนายทักษิณชื่อ ทักษิณ ชินวัตร ชีวิตและงาน โดยระบุข้อความว่า ช่องทางการวางจำหน่ายหนังสือ ทักษิณ ชินวัตร ชีวิตและงาน จัดวางที่ร้านหนังสือชั้นนำและในมหกรรมหนังสือระดับชาติศูนย์การประชุมแห่งชาติสิริกิติ์ ตั้งแต่วันที่ 21 ต.ค.-1 พ.ย.นี้,ผู้สื่อข่าวรายงานว่า หนังสือดังกล่าวระบุว่า จัดทำโดยคณะทำงานของนายทักษิณ ชินวัตร และสำนักพิมพ์ วไลพร กลิ่นโสม มีจำนวน 270 หน้า เป็นการรวบรวมโฟโต้บุ๊กส่วนตัว มีสารบัญ 5 ตอน ประกอบด้วย 1.สำนึกในพระมหากรุณาธิคุณ 2. ความรักจากครอบครัว คือ พื้นฐานแรก 3.กว่าจะสำเร็จได้ ด้วยวิสัยทัศน์ และความกล้า 4. สร้างประวัติศาสตร์การเมืองใหม่ และ 5.ชีวิตหลังรัฐประหาร กับภารกิจที่ยังไม่สิ้น โดยมีเนื้อหาเล่าถึงประวัติส่วนตัว การศึกษา ครอบครัว หน้าที่การงาน จนเข้ามาสู่ชีวิตการเมือง และได้รับการเลือกตั้งมาเป็นนายกรัฐมนตรีคนที่ 23 ตลอดจนการใช้ชีวิตในต่างแดน และถ่ายทอดคำบอกเล่าของบุคคลใกล้ชิด ผู้ร่วมงานทั้งในภาคธุรกิจ ภาคการเมืองและภาคการบริหารราชการแผ่นดิน,รัฐบาลไม่ห้ามขายหนังสืออดีตนายกฯ,พล.ต.สรรเสริญ แก้วกำเนิด โฆษกประจำสำนักนายกรัฐมนตรี กล่าวถึงการออกหนังสือของนายทักษิณ ชินวัตร ว่า ผมไม่รู้เรื่องนี้ ไม่ได้ติดตาม ไม่ได้เป็นแฟนคลับท่าน เมื่อถามว่าไม่ได้ห้ามให้จัดจำหน่ายหนังสือชีวประวัติใช่หรือไม่ พล.ต.สรรเสริญตอบว่า มันห้ามได้ด้วยเหรอ,ดับเบิ้ลยูอีเอฟชมรัฐบาลแก้โกง,ช่วงบ่าย ที่กระทรวงการต่างประเทศ นายฟิลิป รอสเลอร์ (Mr. Philipp Rösler) Head of the Center for Regional Strategies ผู้แทน World Economic Forum เข้าเยี่ยมคารวะนายดอน ปรมัตถ์วินัย รมว.ต่างประเทศ ระหว่างการหารือ นายรอสเลอร์แสดงความเข้าใจถึงการเข้ามาของรัฐบาล เพื่อขจัดปัญหาค้างคาและนำความสงบคืนมา และยังชื่นชมการทำงานของรัฐบาลในระยะที่ผ่านมา โดยเฉพาะการต่อต้านคอร์รัปชัน การสร้างกลไกและโครงสร้างที่แข็งแรง ที่จะเป็นรากฐานของประเทศไทยที่เข้มแข็งในอนาคต ขณะที่นายดอนกล่าวยืนยันว่า รัฐบาลมุ่งมั่นที่จะดำเนินการตามโรดแม็ป มีการเลือกตั้งในปี 60 พร้อมอธิบายถึงแนวทางการร่างรัฐธรรมนูญ,รังสรรค์ ศรีวรศาสตร์ กุนซือนายกฯ,อีกเรื่อง ผู้สื่อข่าวรายงานจากทำเนียบรัฐบาลว่า ที่ประชุม ครม.ได้เห็นชอบแต่งตั้งข้าราชการการเมืองและข้าราชการประจำหลายตำแหน่ง อาทิ นายผดุงศักดิ์ อมาตยกุล ผู้อำนวยการสำนัก 4 สำนักข่าวกรองแห่งชาติ เป็นที่ปรึกษาด้านการต่อต้านการก่อการร้ายและอาชญากรรมข้ามชาติ นายจิรชัย มูลทองโร่ย ผู้ตรวจราชการสำนักนายกรัฐมนตรี เป็นรองปลัดสำนักนายกรัฐมนตรี นายประสิทธิ์ สืบชนะ รองปลัดกระทรวงการคลัง เป็นผู้ตรวจราชการกระทรวง นายจุมพล ริมสาคร ผู้ตรวจราชการกระทรวง เป็นรองปลัดกระทรวงการคลัง นายรังสรรค์ ศรีวรศาสตร์ เป็นที่ปรึกษานายกรัฐมนตรี นางจินตนา ชัยยวรรณาการ เป็นกรรมการผู้ช่วยรัฐมนตรี โดยมอบหมายให้เป็นผู้ช่วยรัฐมนตรีประจำกระทรวงเกษตรและสหกรณ์,ศาลรับคดี เสี่ยตือ รวยผิดปกติ,ที่ศาลฎีกาแผนกคดีอาญาของผู้ดำรงตำแหน่งทางการเมือง ศาลนัดฟังคำสั่งคดีที่อัยการสูงสุด ยื่นคำร้องขอให้ศาลมีคำสั่งให้ทรัพย์ที่เพิ่มขึ้นผิดปกติของนายสมศักดิ์ ปริศนานันทกุล อดีต รมว.ศึกษาธิการ และอดีต ส.ส.บัญชีรายชื่อ พรรคชาติไทยพัฒนา จำนวน 16 ล้านบาท ตกเป็นของแผ่นดิน กรณี ป.ป.ช.มีมติเมื่อวันที่ 28 พ.ค.58 ชี้มูลการร่ำรวยผิดปกติ เมื่อนายสมศักดิ์ไม่แสดงทรัพย์สินบ้านพักอาศัยเลขที่ 5/5 ต.ไผ่จำศีล อ.วิเศษชัยชาญ จ.อ่างทอง ช่วงที่เป็น รมช.ศึกษาฯถึงเป็น รมว.ศึกษาฯระหว่างปี 41-44 ใช้เงินก่อสร้าง 16 ล้านบาท องค์คณะผู้พิพากษาศาลฎีกาฯเห็นว่า คดีอยู่ในอำนาจพิจารณาพิพากษา จึงมีคำสั่งให้ รับคำร้องของอัยการสูงสุดไว้พิจารณาเพื่อมีคำพิพากษาต่อไป ศาลนัดพร้อมคู่ความเพื่อดำเนินกระบวนพิจารณาคดี ในวันที่ 20 ม.ค.59 เวลา 09.30 น. และองค์คณะมีมติเลือกนายชาติชาย อัครวิบูลย์ รองประธานศาลฎีกา เป็นเจ้าของสำนวนคดีนี้,ยกฟ้อง ตร.ยิงอาร์พีจีใส่กลาโหม,วันเดียวกัน ที่ห้องพิจารณาคดี 907 ศาลอาญา ศาลนัดอ่านคำพิพากษาศาลฎีกาคดีหมายเลขดำ อ.2317/2553 อัยการเป็นโจทก์ฟ้อง ส.ต.ต.บัณฑิต สิทธิทุม อายุ 48 ปี อดีตตำรวจ สภ.วังน้ำเย็น จ.สระแก้ว เป็นจำเลยความผิดฐานร่วมกันกระทำผิดฐานก่อการร้าย ร่วมกันกระทำให้เกิดระเบิดเป็นอันตรายแก่บุคคลหรือทรัพย์สินผู้อื่น ฯลฯ คดีนี้ศาลชั้นต้นมีคำพิพากษาว่า การกระทำของจำเลยเป็นความผิดหลายกรรมต่างกัน ให้ลงโทษทุกกรรมรวมจำคุกทั้งสิ้น 38 ปีและให้ริบของกลาง ต่อมาศาลอุทธรณ์มีคำพิพากษาให้ยกฟ้อง อย่างไรก็ตาม ในวันนี้ ส.ต.ต.บัณฑิต จำเลยไม่มาศาลและถูกศาลออกหมายจับ เนื่องจากมีพฤติการณ์จงใจหลบหนีจึงปรับนายประกันยึดเงินประกัน 1 ล้านบาท และอ่านคำพิพากษาศาลฎีกาใจความว่า ศาลเห็นว่าจากคำเบิกความของพยานโจทก์ทั้ง 4 ปาก แสดงให้เห็นว่าพยานเห็นคนร้ายในเวลากลางคืน แม้มีแสงสว่าง แต่ยังเป็นข้อจำกัดในการมองเห็นและเป็นการพบคนร้ายช่วงระยะเวลาสั้นๆ จึงยกประโยชน์แห่งความสงสัยให้จำเลย ยกฟ้องตามศาลอุทธรณ์ หลังฟังคำพิพากษา นายประกันของจำเลยขอคัดค้านคำพิพากษาเตรียมขอลดค่าปรับนายประกันต่อไป,ทอม ดันดี สู้คดีหมิ่นสถาบัน,ที่ศาลอาญา ศาลนัดสอบคำให้การจำเลยคดีที่พนักงานอัยการคดีอาญา 6 เป็นโจทก์ ฟ้องนายธานัท ธนวัชรนนท์ หรือ ทอม ดันดี อายุ 56 ปี อดีตนักร้องชื่อดัง เป็นจำเลย ในความผิดฐานดูหมิ่นสถาบัน ตามกฎหมายอาญา มาตรา 112 และกระทำผิด พ.ร.บ.คอมพิวเตอร์ กรณีเมื่อวันที่ 13 พ.ย.56 จำเลยปราศรัยให้กลุ่ม นปช. ฟังด้วยถ้อยคำดูหมิ่น แสดงความอาฆาตมาดร้ายต่อสถาบัน โดยจำเลยกับพวกนำภาพการปราศรัยดังกล่าวไปเผยแพร่เว็บไซต์ยูทูบ ต่อมาวันที่ 9 ก.ค.57 เจ้าหน้าที่ตำรวจ กก.1 บก.ปอท. ติดตามจับกุม ดำเนินคดี ชั้นสอบสวนจำเลยให้การปฏิเสธ ศาลอ่านและอธิบายฟ้องให้จำเลยฟังพร้อมสอบคำให้การ ปรากฏว่าจำเลยให้การปฏิเสธ ศาลนัดตรวจพยานหลักฐานวันที่ 25 ม.ค.59 เวลา 09.00 น.,ยกฟ้อง นพวรรณ ตั้งอุดมสุข,อีกด้าน ที่ห้องพิจารณา 807 ศาลอาญา ศาลอ่านคำพิพากษาศาลฎีกา คดีที่พนักงานอัยการฝ่ายคดีอาญา 8 เป็นโจทก์ ฟ้อง น.ส.นพวรรณ ตั้งอุดมสุข เป็นจำเลย ในความผิดฐานหมิ่นประมาทดูหมิ่นพระมหากษัตริย์ ตามกฎหมายอาญามาตรา 112 และ พ.ร.บ.คอมพิวเตอร์ กรณีเมื่อวันที่ 15 ต.ค.51 มีการโพสต์ข้อความลงในเว็บไซต์ประชาไท ด้วยข้อความ ที่ทำให้เสื่อมเสียต่อเบื้องสูง คดีนี้ศาลชั้นต้นมีคำพิพากษายกฟ้องไปเมื่อวันที่ 31 ม.ค.54 ต่อมาวันที่ 2 ต.ค.56 ศาลอุทธรณ์พิพากษากลับให้จำคุก 5 ปี นัดนี้ศาลอ่านคำพิพากษาลับหลังจำเลยเมื่อจำเลยหลบหนีไม่มาฟังคำพิพากษา พร้อมปรับนายประกัน 1 ล้านบาท ทั้งนี้ศาลฎีกาเห็นว่า พยานหลักฐานโจทก์ที่ระบุว่าไอพีแอดเดรสที่โพสต์ข้อความในเว็บไซต์ประชาไทเป็นของจำเลยนั้น ไม่อาจบ่งชี้ได้แน่ชัดว่าจำเลยมีส่วนเกี่ยวข้องกับการโพสต์ข้อความ ประกอบกับจำเลยให้การปฏิเสธตลอด พยานหลักฐานโจทก์มีความสงสัยพอสมควรให้ยกประโยชน์แห่งความสงสัยให้จำเลย ฎีกาจำเลยฟังขึ้น พิพากษากลับให้ยกฟ้อง
มีชัย พร้อมเปิดให้สื่อเข้าฟังยกร่าง รธน.ในหมวดการเมือง ที่มา ส.ส.-ส.ว. สมบัติ ซัด ทุจริตเลือกตั้งตัวก่อวิกฤติ กรธ.เล็งผุดมาตราตีกรอบเสรีภาพ ทำเนียบฯคึกคัก บิ๊กตู่ ปรากฏโฉม อารมณ์ดีโชว์เพลงแข้ง มวยไชยา 
ข่าวหน้า1,มีชัย ฤชุพันธุ์,บิ๊กตู่,มวยไชยา,โชว์เพลงแข้ง,สภาปฏิรูปแห่งชาติ,บวรศักดิ์ อุวรรณโณ,สมบัติ ธำรงธัญวงศ์,ประยุทธ์ จันทร์โอชา,ข่าว,ไทยรัฐฉบับพิมพ์